還徐叔子犀带
作者：陳傅良
朝代：宋

paragraphs: 徐子贈我舊寶犀，宣和國工所事治。
玄玉十截黄四垂，厚且半寸徑尺圍。
方廉整不刻毫釐，金飾諸末柔丹韋。
寘之止齋光陸離，天吳海若不敢窺。
奈何骨相堪蓑衣，自得此带逢百罹。
我服黑角二紀餘，歲月幾半蒙蛛絲。
識與不識皆歔欷，恨不披拂來隆墀。
湖湘老把乘邊麾，次第三節登王畿。
脩門再入留郎闈，上皇一見玉色怡。
闊步蓬山上坳螭，向者所恨今交譏。
懼瀝肝膽得請歸，自意永與漁樵嬉。
急詔適際潛龍飛，誤恩狎至湛露斯。
古來逾分天不宜，百炊未滿萬事非。
還觀櫝中一解頤，吾腰安用爾带爲。
徐子盛年脩幹支，才華不數紛紛兒。
請以带去藏待時，拖金縣玉未可知。
招招車騎來何遲，苦勿留此令我悲。
君不見在昔十圍終失之，終朝三褫事尤危。
况我昏睡誰護持，亦恐夜半神運蛟龍移。